
	הגדרות 
	1.
	בחוק זה –

	
	
	"הכנסה" – כהגדרתה בסעיף 9(א) לחוק הבטחת הכנסה, התשמ"א–1980[footnoteRef:2]; [2:  ס"ח התשמ"א, עמ' 30.] 


	
	
	"השכר הממוצע" –  כהגדרתו בסעיף 1 לחוק הביטוח הלאומי;

	
	
	"חוק הביטוח הלאומי" – חוק הביטוח הלאומי [נוסח משולב] התשנ"ה–1995[footnoteRef:3]; [3:  ס"ח התשנ"ה, עמ' 210.] 


	
	
	"ילד" – כהגדרתו בסעיף 1 לחוק הביטוח הלאומי, שטרם מלאו לו 18 שנים;

	
	
	"משפחה" – בני זוג, תושבי ישראל, המתגוררים יחדיו ולהם לפחות שני ילדים;

	
	
	"משפחה של עובדים מעוטי הכנסה" – משפחה, אשר כלל הכנסותיה, בין אם הן מתקבלות מאחד מבני הזוג בלבד או משניהם יחד, אינן עולות על השכר הממוצע;

	
	
	"השר" – שר הרווחה והביטחון החברתי.

	קדימות בהכשרה מקצועית
	2.
	הורה במשפחה של עובדים מעוטי הכנסה זכאי לקדימות בהכשרה מקצועית לפי כללים ותנאים שיקבע השר, בהתייעצות עם שר הכלכלה ובאישור ועדת העבודה והרווחה של הכנסת.

	קדימות במעונות יום
	3.
	משפחה של עובדים מעוטי הכנסה זכאית לקדימות בקבלת ילדיה למעון יום; השר, בהסכמת שר האוצר ובאישור ועדת העבודה והרווחה של הכנסת, יקבע בתקנות כללים מיוחדים לעניין התחשבות בהכנסה המשפחתית לעניין דמי האחזקה במעון.

	השתתפות בתוכניות המוצעות להורה עצמאי
	4.
	הורה במשפחה של עובדים מעוטי הכנסה זכאי להשתתף בכל תכנית לקידום תעסוקתי המוצעת על ידי המדינה להורה עצמאי, בין אם תכנית זו מוצעת להורים עצמם או כמסגרת לילדיהם; בסעיף זה, "הורה עצמאי" – כהגדרתו בחוק סיוע למשפחות שבראשן הורה עצמאי, התשנ"ב–1992[footnoteRef:4]. [4:  ס"ח התשנ"ב, עמ' 147.] 


	בית הדין לעבודה
	5.
	לבית הדין לעבודה תהיה סמכות ייחודית לדון בכל תובענה הנובעת מחוק זה.

	ביצוע ותקנות
	6.
	השר ממונה על ביצוע חוק זה והוא רשאי להתקין תקנות בכל עניין הנוגע לביצועו.

	תקנות ראשונות
	7.
	תקנות ראשונות בהתאם להוראות סעיפים 2 ו-3, יובאו לאישור ועדת העבודה והרווחה של הכנסת בתוך שישה חודשים מיום תחילתו של חוק זה.

	שמירת דינים
	8.
	אין בחוק זה כדי לגרוע מזכות הקבועה בדין למי שזכאי להטבה לפי חוק זה.

	תיקון חוק הביטוח הלאומי 
	9.
	בחוק הביטוח הלאומי [נוסח משולב], התשנ"ה–1995[footnoteRef:5], בסעיף 74 – [5:  ס"ח התשנ"ה, עמ' 210.] 


	
	
	(1)	בסעיף קטן (א), אחרי ההגדרה "הורה עצמאי" יבוא:

	
	
	
	""משפחה של עובדים מעוטי הכנסה" – כהגדרתה בחוק סיוע בקידום תעסוקתי למשפחות של עובדים מעוטי הכנסה, התשפ"ב–2022;";

	
	
	(2)	בסעיף קטן (ב)(1), אחרי פסקת משנה (ה) יבוא:

	
	
	
	"(ו)	הורה במשפחה של עובדים מעוטי הכנסה, בעד כל אחד מילדיו, ובלבד שלא שולמה גמלה להורה השני באותה משפחה;".


דברי הסבר
מטרת הצעת חוק זו היא לתת מענה לסוגיה שעד עתה "נפלה בין הכיסאות", והיא מצוקתם של משפחות אשר אחד מבני הזוג מועסק, אך אין בשכרו כדי לאפשר למשפחה לחיות בכבוד. במקרים אלה, מצויה המשפחה במצוקה קשה: מחד, היא נמצאת בקשיי פרנסה מהותיים, ומאידך, בן הזוג שאינו עובד אינו יכול למצוא עבודה גם הוא – בין אם עקב חוסר הכשרה, ובין אם בשל הצורך לטפל בילדים. למעשה, משפחה שכזו מצויה באותם קשיים שבהן מצויות משפחות חד-הוריות רבות: ובראשם הדילמה בין הצורך לטפל בילדים לבין הצורך לצאת לעבודה. על כן, מוצע להשוות את מעמדן של משפחות של עובדים מעוטי הכנסה למעמדן של משפחות חד-הוריות, בכל הקשור לסיוע בקידום תעסוקתי על ידי המדינה. 
במקרים נדירים, שני ההורים עובדים, אך עדיין אין בידם להשתכר יחדיו באופן ראוי. מוצע כי גם משפחות כאלה ייחשבו כמשפחות של עובדים עניים, וגם הן תהיינה זכאיות לסיוע בקידום תעסוקתי באופן זהה למשפחות חד-הוריות. אילו ההטבות המוצעות היו מוגבלות אך ורק למצב בו רק אחד מההורים עובדים, הרי שעלולה הייתה להיווצר אנומליה, ולפיה משפחות ובהן הורה אחד עובד היו זכאיות לסיוע – ואילו משפחות בהן שני ההורים עובדים, אפילו אם הכנסתן הכוללת פחותה ממשפחה בה רק הורה אחד עובד, לא היו זכאיות לכך. מובן שזוהי תוצאה בלתי הוגנת ולא רצויה. 
סעיף 1 –  מוצע להגדיר "משפחה של עובדים מעוטי הכנסה" כמשפחה אשר הכנסותיה הכוללות אינן עולות על השכר הממוצע במשק – וזאת בין אם ההכנסות מתקבלות מאחד מבני הזוג (למשל, במצב שבו רק אחד מבני הזוג עובד), ובין אם משניהם גם יחד (למשל, כאשר שני בני הזוג עובדים, אך הכנסותיהם יחדיו אינן עולות על השכר הממוצע במשק).  
סעיף 2 –  מוצע כי הורה במשפחה של עובדים מעוטי הכנסה יהיה זכאי לקדימות בהכשרה מקצועית, וכך יוקל בידו לרכוש מקצוע ולהגדיל את ההכנסה המשפחתית.
סעיף 3 – מוצע כי תינתן קדימות לילדי משפחות של עובדים מעוטי הכנסה בקבלה למעונות יום; כך, יוכלו ההורים להתפנות לעבודה על מנת לצאת ממעגל העוני. 
סעיף 4 – מוצע כי הורים במשפחות של עובדים מעוטי הכנסה יוכלו להשתתף בכל תכנית מטעם המדינה, אשר מיועדת לקידומם התעסוקתי של הורים יחידים, בין אם התכנית מיועדת לקידומם האישי של ההורים, ובין אם מדובר בתכנית אשר מוצעת כמסגרת לילדיהם. סעיף זה הוא מעין "סעיף סל", אשר נועד לאפשר את שילובן של משפחות של עובדים עניים בתכניות קיימות.
סעיף 9 – מוצע כי מענק הלימודים הניתן מכוח סעיף 74 לחוק הביטוח הלאומי [נוסח משולב], התשנ"ה–1995, יינתן גם לאחד ההורים במשפחה של עובדים מעוטי הכנסה, כהשוואה לסיוע הניתן למשפחות חד-הוריות.
הצעות חוק דומות בעיקרן הונחו על שולחן הכנסת השמונה-עשרה על ידי חבר הכנסת דב חנין וקבוצת חברי הכנסת (פ/2450/18) ועל ידי חברי הכנסת רוחמה אברהם-בלילא ומשה גפני (פ/2461/18).
[bookmark: _GoBack]הצעות חוק זהות הונחו על שולחן הכנסת התשע-עשרה על ידי חבר הכנסת דב חנין וקבוצת חברי הכנסת (פ/23/19), על ידי חבר הכנסת חיים כץ וקבוצת חברי הכנסת (פ/953/19) ועל ידי חבר הכנסת אורי מקלב וקבוצת חברי הכנסת (פ/1019/19), על שולחן הכנסת העשרים על ידי חבר הכנסת דב חנין וקבוצת חברי הכנסת (פ/516/20) ועל ידי חברי הכנסת אורי מקלב ומשה גפני (פ/851/20) ועל שולחן הכנסת העשרים ושלוש על ידי חברי הכנסת משה גפני ויעקב אשר (פ/1291/23).
הצעת החוק זהה לפ/1291/23 ולפיכך לא נבדקה מחדש על ידי הלשכה המשפטית של הכנסת. 

